ऊर्जाबाट गृहमा सारिएका जनार्दन शर्माले सार्वजनिक गरेको मार्गचित्रमा धेरै ठूल्ठूला योजना बुनेका छैनन्। झट्ट हेर्दा यसमा एकदमै नयाँ कुरा पनि त्यति देखिँदैनन्। यसलाई नयाँ गृहमन्त्रीले ल्याएको महत्वाकांक्षी रोडम्याप भन्न पनि मिल्दैन। महत्वाकांक्षी कार्ययोजना बनाएर त्यसलाई कार्यान्वयन गर्न नसकी अधकल्चो छाड्नुभन्दा लागु गर्न सकिनेमा जोड दिनु बुद्धिमानी हुने प्रति सजग देखिन्छन् शर्मा। चतुर प्रशासकको अवतारमा प्रस्तुत हुन खोजेका उनले यस मार्गचित्रमार्फत गृह प्रशासनको क्षेत्रमा व्याप्त विकृति अन्त्य गर्न जहाँजहाँ प्रहार गर्नुपर्ने थियो त्यहीँ त्यहीँ गर्न खोजेका छन्। धेरै दिनदेखि आलोचनाको विषय बन्दै आएका केही संवेदनशील विषयलाई प्राथमिकताको पहिलो क्रममा राखी सम्बोधन गर्ने चेष्टा गरेका छन् उनले।
